# Liikenteenohjauslaitteiden värit, rakenne ja mitoitus

TRAFICOM//149157/03.04.03.00/2023

## Määräyksen tausta ja säädösperusta

Liikenne- ja viestintävirasto on antanut tieliikennelain (729/2018) 70 §:n 4 momentin nojalla määräyksen liikenteenohjauslaitteiden väreistä, rakenteesta ja mitoituksesta (TRAFICOM/101313/03.04.03.00/2022), joka tuli voimaan 15.6.2022. Määräyksellä täydennettiin aikaisempaa Liikenne- ja viestintäviraston määräystä liikenteenohjauslaitteiden väreistä, rakenteesta ja mitoituksesta (TRAFICOM/438684/03.04.03.00/2019), joka tuli voimaan samanaikaisesti uuden tieliikennelain voimaantulon kanssa 1.6.2020. Määräykseen ja sen taulukkoliitteisiin tehtiin joitakin sieltä vielä puuttuvia lisäyksiä sekä tarkennettiin sitä joillakin teknisillä yksityiskohdilla. Vuonna 2020 voimaantulleessa määräyksessä oltiin koottu yhteen liikenteenohjauslaitteiden teknisiä ominaisuuksia koskeva sääntely ja annettu tarpeelliset määräykset liikennemerkkien, liikennevalojen ja tiemerkintöjen väreistä, rakenteesta ja mitoituksesta.

Tieliikennelain 2 §:n 1 momentin 4 kohdan mukaan liikenteenohjauslaitteella tarkoitetaan liikennevaloa, liikennemerkkiä tai tiemerkintää.

Tieliikennelain 70 §:n 1 momentin mukaan valtioneuvoston asetuksella annetaan tarpeelliset säännökset liikenteenohjauslaitteiden käytöstä. Liikenteenohjauslaitteiden käytöstä annettiin 20.5.2020 valtioneuvoston asetus liikenteenohjauslaitteiden käytöstä (379/2020).

Määräyksenantovaltuus siirtyi aikoinaan Liikennevirastolta Liikenne- ja viestintävirastolle 1.1.2019 voimaan tulleen virastouudistuksen yhteydessä. Liikenteenohjauslaitteita koski aiemmin liikenneministeriön päätös liikenteenohjauslaitteista (203/1982). Asiaan liittyvää ohjeistusta on lisäksi sisältynyt liikennemerkkien rakenteesta ja pystytyksestä annettuun Liikenneviraston ohjeeseen 20/2013 sekä yksittäisiä määräyksiä muihin Liikenneviraston ohjeisiin. Määräyksen sisältö vastaa osittain liikenneministeriön päätöstä ja Liikenneviraston ohjetta, huomioiden tieliikennelain uudistuksen yhteydessä tehdyt liikenteenohjausta koskevat muutokset, kuten uudet liikennemerkit.

Lisäksi tieliikennelakia on muutettu lailla tieliikennelain muuttamisesta (1040/2020), joka tuli voimaan 11.1.2021. Lailla tarkennettiin muun ohella määräysvaltuutta koskevaa säännöstä.

Määräystä on nyt tarkoitus täydentää tekemällä määräystekstiin ja sen taulukkoliitteisiin sieltä puuttuvia lisäyksiä vaihtuvasisältöisiin liikennemerkkeihin liittyen. Lisäykset koskevat tarkemmin vaihtuvasisältöisten liikennemerkkien vaatimusten osalta standardin SFS-EN 12966-1 soveltamista, kalvoluokan vaatimuksia ja liikennemerkin kilven pohjamateriaalia. Mitoitusten osalta lisäykset koskevat vaihtuvasisältöisten liikennemerkkien mittatoleransseja ja kirjasintyyppejä.

Määräyksen soveltamisalaa on lisäksi tarkoitus laajentaa koskemaan muun ohella raitiovaunuliikenteen ohjauslaitteita, joista määrättäisiin määräyksen liitteissä. Tieliikennelain 70 §:n 5 momentin mukaan Liikenne- ja viestintävirasto voi antaa määräyksiä raitiovaunuliikenteelle tarkoitetuista muista kuin tieliikennelaissa säädetyistä raitiovaunuliikenteen ohjauslaitteista.

Edellä esitettyjen päivitysten ohella määräyksen liitteisiin on tarkoitus tehdä vähäisiä teknisluonteisia lisäyksiä ja muutoksia myös muiden tieliikennemerkkien teknisten yksityiskohtien, kuten mitoituskuvien, osalta.

## Asiaan liittyviä muita määräyksiä ja säädöksiä

Kielilain (423/2003) 33 §:n 1 momentissa säädetään kilvistä ja paikannimistä sekä julkisesta liikenteestä muun muassa, että viranomaisten kaksikielisessä kunnassa asettamien kilpien, liikennemerkkien ja muiden yleisölle suunnattujen vastaavien opasteiden tekstien on oltava suomen- ja ruotsinkielisiä, jollei kansainvälisen käytännön mukaisesti käytetä pelkästään vierasta kieltä tai jollei ole kysymys yksikielisestä toimintayksiköstä. Saamen kielestä kielilain 8 §:ssä säädetään, että saamen kielen käyttämisestä viranomaisissa ja julkiselle vallalle kuuluvaa tehtävää muutoinkin hoidettaessa säädetään erikseen.

Saamen kielilain (1086/2003) 3 §:ssä saamen kielellä tarkoitetaan inarinsaamen, koltansaamen tai pohjoissaamen kieltä käytetystä kielestä tai pääasiallisesta kohderyhmästä riippuen. Edelleen pykälässä saamelaisten kotiseutualueella tarkoitetaan saamelaiskäräjistä annetun lain (974/1995) 4 §:ssä tarkoitettua saamelaisten kotiseutualuetta. Saamelaisten kotiseutualueella tarkoitetaan tässä pykälässä Enontekiön, Inarin ja Utsjoen kuntien alueita sekä Sodankylän kunnassa sijaitsevaa Lapin paliskunnan aluetta. Saamen kielilain 8 §:n 2 momentissa säädetään muun muassa, että viranomaisen ilmoitukset, kuulutukset ja julkipanot sekä muut yleisölle annettavat tiedotteet sekä opasteet on saamelaisten kotiseutualueella laadittava ja annettava myös saamen kielellä. Pykälän 4 momentin mukaan ne on annettava myös saamen kielellä, milloin ne pääosin koskevat saamelaisia tai milloin siihen muuten on erityistä syytä. Saamen kielilain 26 §:ssä säädetään lisäksi, että saamelaiskäräjillä on saamen kielen toimisto, jonka tulee sijaita saamelaisten kotiseutualueella.

## Määräyksen valmistelu

Määräysmuutokset on valmisteltu Liikenne- ja viestintävirastossa virkatyönä. Määräysmuutosten valmistelussa on tehty yhteistyötä Väyläviraston kanssa.

Määräysmuutokset lähetettiin ulkoiselle lausuntokierrokselle x.x.2023, siten että lausuntoaika päättyi x.x.2023. Lausuntopyyntö julkaistiin Liikenne- ja viestintäviraston internet-sivuilla.

## Lausuntopalaute

Määräykseen tuli sidosryhmiltä lausuntoja seuraavasti:

## Muutokset ja arvio määräyksen vaikutuksista

Määräykseen tehtävät muutokset ovat lähinnä vähäisiä ja teknisluonteisia. Näiden muutosten vaikutukset asiakkaiden toimintaan johtuvat määräyspäivityksen myötä toteutetuista liikenteenohjauslaitteiden uudistuksista. Määräyksellä on vähäisiä vaikutuksia liikenteenohjauslaitteiden valmistajien ja liikenteenohjauksen suunnittelua harjoittavien yritysten toimintaan, joiden on valmistettava tuotteensa päivitetyn määräyksen vaatimusten mukaisesti. Uudenlaisiin liikennemerkkeihin ja raitiovaunuliikenteen ohjauslaitteisiin siirtymisestä voi seurata vähäisiä kustannuksia. Määräys vaikuttaa viranomaisen toimintaan siten, että kaikkien Suomen tienpitäjien tulee toimia tehtävässään määräyksen päivitettyjen vaatimusten mukaisesti.

Määräyksellä on vaikutuksia liikenneturvallisuuteen. Määräyksen teknisillä vaatimuksilla vaikutetaan osaltaan liikenteenohjauslaitteiden havaittavuuteen tienkäyttäjille. Liikenteenohjauslaitteiden oikea-aikainen havaitseminen on yksi turvallisen liikennekäyttäytymisen edellytys.

Määräyksellä ei ole vaikutuksia ympäristöön, esteettömyyteen eikä tasa-arvoon.

## Yksityiskohtaiset perustelut

## 1 Määräyksen soveltamisala

Määräyksen soveltamisala on laajentunut koskemaan muiden liikenteenohjauslaitteiden lisäksi raitiovaunuliikenteen ohjauslaitteita. Tällä määräyksellä Liikenne- ja viestintävirasto antaa tieliikennelain (729/2018) 70 §:n 4 ja 5 momentin nojalla tarkemmat määräykset liikenteenohjauslaitteiden väreistä, rakenteesta ja mitoituksesta.

## 3 Liikennemerkit

## 3.1 Tieliikennelain mukaisten liikennemerkkien rakennetta koskevat yleiset vaatimukset

Määräyksen kohdan 3.1.1 (Standardin soveltaminen) alle lisätään uusi kohta vaihtuvasisältöisiin liikennemerkkien vaatimuksiin liittyen. Kohdassa määrätään, että vaihtuvasisältöisten liikennemerkkien tulee täyttää standardin SFS-EN 12966-1 vaatimukset tienpitäjän määrittelemässä laajuudessa.

Määräyksen kohdan 3.1.2 (Kalvoluokan vaatimukset) alle lisätään uusi kohta vaihtuvasisältöisten liikennemerkkien vaatimuksiin liittyen. Kohdassa määrätään, että kalvoluokan vaatimukset koskevat myös vaihtuvasisältöistä liikennemerkkiä, jos vaihtuvuus on toteutettu mekaanisesti (esimerkiksi prismamerkki) tai liikennemerkki on sisältä valaistu (valolaatikko). Kalvoluokan vaatimukset eivät koske itsevalaisevalla tekniikalla toteutettua vaihtuvasisältöistä liikennemerkkiä (esimerkiksi LED-merkki).

Määräyksen kohdan 3.1.3 (Liikennemerkin kilven pohjamateriaali) alle lisätään uusi kohta vaihtuvasisältöisten liikennemerkkien vaatimuksiin liittyen. Kohdassa määrätään, että vaihtuvasisältöisessä liikennemerkissä, joka on toteutettu itsevalaisevalla tekniikalla (esimerkiksi LED-merkki), merkkipinnan ulkopuolisen osuuden tulee olla mattamusta.

## 3.2 Tieliikennelain mukaisten liikennemerkkien mitoitus

Määräyksen kohdan 3.2.2 (Liikennemerkkien mittatoleranssit) alle lisätään uusi kohta vaihtuvasisältöisiin liikennemerkkien mitoitukseen liittyen. Kohdassa määrätään, että vaihtuvasisältöisessä liikennemerkissä tienpitäjä voi hyväksyä merkkipinnalle edellä mainittua suuremman toleranssin ylöspäin, jos se esimerkiksi näyttöteknisistä syistä on perusteltua. Vaihtuvasisältöisessä liikennemerkissä myös merkkipinnan ulkopuolelle jäävä toleranssiosuus voi olla suurempi ja itsevalaisevassa merkissä (esimerkiksi LED-merkki) näyttöalue saa olla eri muotoinen kuin merkin merkkipinta (esimerkiksi pyöreä tai kolmion muotoinen merkki voidaan tehdä nelikulmion muotoiseen näyttöön).

Määräyksen kohdan 3.2.3 (Liikennemerkkien kirjasin ja kirjainvälit) alle lisätään uusi kohta vaihtuvasisältöisiin liikennemerkkien mitoitukseen liittyen. Kohdassa määrätään, että kirjasintyyppivaatimus koskee myös mekaanisesti toteutettua vaihtuvasisältöistä liikennemerkkiä. Itsevalaisevalla tekniikalla toteutetun liikennemerkin kirjasintyypin tulee olla näyttötekniikasta riippuen mahdollisimman lähellä liikennemerkkikirjasintyyppiä. Käytettävä kirjasintyyppi tulee aina hyväksyttää tienpitäjällä.

## Määräyksen voimaantulo

Määräyksen 6 kohdassa määrätään määräyksen voimaantulon ajankohdasta. Määräyksen arvioidaan tulevan voimaan 1.6.2023.

## Määräyksen taulukkoliitteet

Määräyksen taulukkoliitteitä tarkennetaan teknisillä yksityiskohdilla.

## Määräyksen aikataulu

Määräyksen arvioidaan tulevan voimaan 1.6.2023.

## Määräyksen viestiminen

Valmis määräys julkaistaan Liikenne- ja viestintäviraston määräyskokoelmassa Finlex.fi-verkkopalvelussa ja Liikenne- ja viestintäviraston internet-sivuilla.